
МОНГОЛ УЛСЫН ЗАСГИЙН ГАЗРЫН ТОГТООЛ

ЖУРАМ БАТЛАХ ТУХАЙ

20… оны … дугаар сарын …-ны өдөр      			             Улаанбаатар хот                
  					
Дугаар …


Монгол Улсын Засгийн газрын тухай хуулийн 30 дугаар зүйлийн 1 дэх хэсэг, Гэр бүлийн тухай хуулийн 6.2-т заасныг тус тус үндэслэн Монгол Улсын Засгийн газраас ТОГТООХ нь:

1. “Анх удаа гэрлэхийг хүсэгчдэд гэр бүлийн боловсрол олгох сургалтыг зохион байгуулах, сургалтад хамруулах журам”-ыг 1 дүгээр хавсралтаар, “Гэр бүлийн боловсролын сургалтын хөтөлбөр”-ийг 2 дугаар хавсралтаар, “Сургалтад хамрагдсан тухай цахим баталгааны мэдээллийн загвар”-ыг 3 дугаар хавсралтаар тус тус баталсугай.
2. Журам, хөтөлбөрийн хэрэгжилтийг нэгдсэн удирдлага, арга зүйгээр хангаж, сургагч багшийг бэлтгэх, сургалтын цахим системийг хөгжүүлэх, аймаг, дүүргийн хүүхэд, гэр бүлийн хөгжлийн асуудал хариуцсан байгууллагын үйл ажиллагаанд хяналт-шинжилгээ, үнэлгээ хийхийг Боловсролын сайд Л.Энх-Амгалан, Гэр бүл, хөдөлмөр, нийгмийн хамгааллын сайд Т.Аубакир нарт даалгасугай.
3. Сургалтын агуулгыг боловсролын бодлого, насанд хүрэгчдийн сургалтын арга зүйтэй уялдуулах, сургагч багш бэлтгэхэд мэргэжил, арга зүйн дэмжлэг үзүүлэхийг Боловсролын сайд Л.Энх-Амгаланд даалгасугай.
4. Сургалтад хамрагдсан тухай цахим баталгааг иргэний улсын бүртгэлийн болон төрийн үйлчилгээний цахим системтэй холбох арга хэмжээг Хууль зүй, дотоод хэргийн сайд Г.Тэмүүлэн, Цахим хөгжил, инновац, харилцаа холбооны сайд Ч.Номин нарт хамтран зохион байгуулахыг даалгасугай.
5. Энэхүү тогтоолыг хэрэгжүүлэхэд шаардагдах зардлыг жил бүрийн батлагдсан төсөвт багтаан санхүүжүүлэх, төсвийн төсөлд тусгах арга хэмжээ авахыг Гэр бүл, хөдөлмөр, нийгмийн хамгааллын сайд Т.Аубакир, аймаг, нийслэлийн Засаг дарга нарт даалгасугай.
6. Энэ тогтоолыг Гэр бүлийн тухай хууль хүчин төгөлдөр болсон өдрөөс эхлэн дагаж мөрдсүгэй.



МОНГОЛ УЛСЫН ЕРӨНХИЙ САЙД                           ................................

ГЭР БҮЛ, ХӨДӨЛМӨР, НИЙГМИЙН
ХАМГААЛЛЫН САЙД                            	     		................................
Засгийн газрын 20… оны … дугаар
тогтоолын 1 дүгээр хавсралт

АНХ УДАА ГЭРЛЭХИЙГ ХҮСЭГЧДЭД ГЭР БҮЛИЙН БОЛОВСРОЛ ОЛГОХ СУРГАЛТЫГ ЗОХИОН БАЙГУУЛАХ СУРГАЛТАД ХАМРУУЛАХ ЖУРАМ

Нэг.Нийтлэг үндэслэл
1.1.Энэ журмаар анх удаа гэрлэхийг хүсэгчдэд гэрлэлтээ бүртгүүлэхээс өмнө гэр бүлийн боловсрол олгох сургалтын агуулга, хэлбэр, зохион байгуулалт, хугацаа, сургалтад хамруулах, хамрагдсаныг баталгаажуулах, сургалтын чанарт хяналт тавихтай холбогдсон харилцааг зохицуулна.
1.2.Сургалтын зорилго нь гэрлэхийг хүсэгчдэд гэр бүлийн харилцаа, гэр бүлийн гишүүдийн эрх, үүрэг, хариуцлага, хүүхдийн эрх, хөгжил, хүмүүжил, гэр бүлийн хүчирхийллээс урьдчилан сэргийлэх, маргааныг харилцан ойлголцол, зөвшилцлөөр шийдвэрлэх мэдлэг, ур чадвар эзэмшүүлэхэд оршино.
1.3.Сургалтыг хууль дээдлэх, хүний эрх, жендэрийн эрх тэгш байдал, хүүхдийн дээд ашиг сонирхол, ялгаварлан гадуурхахгүй байх, хүртээмжтэй, хувь хүний нууцыг хадгалах, шинжлэх ухааны үндэслэлтэй, оролцоонд тулгуурлах зарчмаар зохион байгуулна.
1.4.Сургалт нь гэрлэхийг хүсэгчийн гэрлэх эсэхийг үнэлэх, зөвшөөрөх, хориглох, хувийн болон гэр бүлийн амьдралд хөндлөнгөөс оролцох хэлбэр байж болохгүй.
1.5.Сургалт нь үндсэн болон нэмэлт гэсэн хэлбэртэй байж болно. Үндсэн сургалтыг үнэ төлбөргүй зохион байгуулна. Иргэний сайн дурын үндсэн дээр сонгосон нэмэлт сургалтын төлбөрийг үндсэн сургалтад хамрагдах нөхцөл болгохгүй.

Хоёр.Сургалтад хамрагдах этгээд
2.1.Монгол Улсад анх удаа гэрлэлтээ бүртгүүлэхийг хүссэн иргэн үндсэн сургалтад хамрагдана.
2.2.Гэрлэхийг хүсэгчдийн нэг нь өмнө гэрлэж байсан бол анх удаа гэрлэж байгаа тал үндсэн сургалтад заавал хамрагдаж, нөгөө тал хамтран оролцож болно.
2.3.Монгол Улсын иргэн гадаадын иргэнтэй Монгол Улсад гэрлэлтээ бүртгүүлэх бол анх удаа гэрлэж байгаа тал сургалтад хамрагдана. Гадаадын иргэнийг хүсэлтээр нь орчуулга, хэлмэрчийн боломж бүрдүүлэн хамруулж болно.
2.4.Өмнө гэрлэж байсан иргэн үндсэн болон нэмэлт сургалтад сайн дураар, үнэ төлбөргүй хамрагдаж болно.
2.5.Сургалтад хамрагдах хүсэлтийг гэрлэлт бүртгүүлэх хүсэлт гаргахаас доод тал нь 21 хоногийн өмнө цахимаар болон харьяалал харгалзахгүйгээр аймаг, дүүргийн хүүхэд, гэр бүлийн хөгжлийн асуудал хариуцсан байгууллагад гаргана.
2.6. Хөгжлийн бэрхшээлтэй, гадаадад болон алслагдсан нутагт оршин суугаа, монгол хэлний мэдлэг хангалтгүй иргэнд сургалтад тэгш хамрагдах тохируулга, дохионы хэл, хадмал орчуулга, хялбаршуулсан мэдээлэл, цахим болон явуулын хэлбэрийг бүрдүүлнэ.

Гурав.Сургалтын агуулга, хугацаа, хэлбэр
3.1.Үндсэн сургалт 12 цаг байх бөгөөд энэ тогтоолын 2 дугаар хавсралтад заасан долоон модулиас бүрдэнэ.
3.2.Нэг сургалтын цаг 45 минут байна. Завсарлага, бүртгэл, үнэлгээний хугацааг сургалтын цагт оруулахгүй.
3.3.Сургалтыг танхимын, цахимын эсхүл эдгээрийг хосолсон хэлбэрээр зохион байгуулна.
3.4.Цахимаар оролцох сургалт нь нийт цагийн 40 хувиас хэтрэхгүй, танхимаар оролцох сургалт нийт цагийн 60-аас доошгүй хувь байна.
3.5.Харилцаа, маргаан зохицуулалт, гэр бүлийн санхүүгийн модульд нөхцөлд суурилсан дасгал, хамтын төлөвлөгөө боловсруулах ажил заавал багтана.
3.6.Үндсэн сургалтыг ажлын хоёр өдөр, амралтын өдөр, оройн цаг болон уян хатан хуваариар зохион байгуулж болно. Нэг өдрийн сургалт зургаан цагаас хэтрэхгүй.
3.7.Сургалтыг гэрлэлт бүртгүүлэхээр төлөвлөсөн өдрөөс өмнөх хоёр жилийн хугацаанд төгссөн байна.
3.8.Хосын хэрэгцээ, хүсэлтэд үндэслэн 4–8 цагийн нэмэлт зөвлөгөө, сургалтыг зохион байгуулж болно. Нэмэлт сургалтыг гэрлэхийг хүсэгчид багштай зөвшилцөн төлбөрийг тохиролцсоны үндсэн дээр сайн дураар авч болно. Нэмэлт сургалтад хамрагдаагүй нь үндсэн сургалтад хамрагдсан баталгаа олгохоос татгалзах үндэслэл болохгүй.

Дөрөв.Сургалт зохион байгуулагч
4.1.Сургалтыг аймаг, дүүргийн хүүхэд, гэр бүлийн хөгжлийн асуудал хариуцсан байгууллага зохион байгуулна.
4.2.Сургалтыг магадлан итгэмжлэгдсэн иргэний нийгмийн байгууллагаар гэрээний үндсэн дээр зохион байгуулж болно.
4.3.Иргэний нийгмийн байгууллагыг сонгохдоо нээлттэй, ил тод сонгон шалгаруулж, хөтөлбөр хэрэгжүүлэх хүний нөөц, туршлага, хүртээмж, мэдээллийн аюулгүй байдал, ашиг сонирхлын зөрчлөөс ангид байдлыг үнэлнэ.
4.4.Сургалт зохион байгуулагч нь батлагдсан хөтөлбөр, сургалтын цагийг мөрдөх, оролцогчийн аюулгүй байдал, нэр төр, нууцлалыг хамгаалах, ялгаварлан гадуурхахгүй байх, мэдээллийг зориулалтын бусаар ашиглахгүй байх үүрэгтэй.
4.5.Сургалт зохион байгуулагч нь оролцогчид төлбөртэй бүтээгдэхүүн, үйлчилгээ тулгах, шашин, улс төр, арилжааны сурталчилгаа хийхийг хориглоно.

Тав.Сургагч багшид тавих шаардлага
5.1.Сургагч багш нь эрх зүй, сэтгэл судлал, нийгмийн ажил, боловсрол, эрүүл мэнд, гэр бүл судлал, эдийн засаг, санхүүгийн аль нэг чиглэлээр бакалавр болон түүнээс дээш боловсролтой, холбогдох чиглэлээр хоёроос доошгүй жил ажилласан байна.
5.2.Сургагч багш нь хүүхэд, гэр бүлийн хөгжлийн асуудал хариуцсан төрийн захиргааны байгууллагаас баталсан сургагч багшийн сургалтыг дүүргэж, бүртгэлд орсон байна.
5.3.Тусгай модулийг тухайн чиглэлийн мэргэшсэн багш, хуульч, сэтгэл зүйч, нийгмийн ажилтан, эрүүл мэндийн болон санхүүгийн боловсролын мэргэжилтэн зааж болно.
5.4.Сургагч багшийн эрхийг гурван жилийн хугацаагаар олгож, давтан сургалт, гүйцэтгэлийн үнэлгээнд үндэслэн дахин гурван жилийн хугацаагаар сунгана.
5.5.Сургагч багш ёс зүйн дүрэм, нууцлал, ашиг сонирхлын зөрчлийн шаардлагыг мөрдөнө.

Зургаа.Сургалтад бүртгэх зохион байгуулах
6.1.Сургалтын бүртгэлд иргэний овог, нэр, регистрийн дугаар, холбоо барих мэдээлэл, сонгосон хэлбэр, хүртээмжийн хэрэгцээг бүртгэнэ.
6.2.Сургалт зохион байгуулагч хүсэлт хүлээн авснаас хойш ажлын таван өдрийн дотор боломжит хуваарь, хэлбэрийн мэдээллийг хүргүүлнэ.
6.3.Иргэн өөрийн хүсэлтээр өөр аймаг, дүүрэгт болон цахимаар сургалтад хамрагдаж болно.
6.4.Танхимын нэг бүлэг 25-аас, шууд цахим бүлэг 30-аас илүүгүй оролцогчтой байна.
6.5.Иргэн хүндэтгэн үзэх шалтгаанаар тасалдсан модулиа дараагийн сургалтаар нөхөн судална. Өмнө судалсан модулийг давтан судлуулахгүй.
6.6.Гадаад улсад адил агуулга, хугацаа бүхий сургалтад хамрагдсан иргэний баримт бичиг, хөтөлбөрийг хүүхэд, гэр бүлийн асуудал хариуцсан төрийн захиргааны байгууллагаас тогтоосон шалгуураар дүйцүүлж болно.

Долоо.Хамрагдсаныг баталгаажуулах
7.1.Үндсэн сургалтын бүх модулийг судалж, оролцооны даалгаврыг гүйцэтгэсэн иргэнд сургалтад хамрагдсан тухай цахим баталгаа олгоно.
7.2.Мэдлэгийн эхлэл, төгсгөлийн үнэлгээг сургалтын чанар, мэдлэгийн ахицыг тодорхойлох зорилгоор авна. Үнэлгээний оноо нь баталгаа олгох, гэрлэлт бүртгэхээс татгалзах үндэслэл болохгүй.
7.3.Цахим баталгаа хоёр жилийн хугацаанд хүчинтэй байна. Хүчинтэй хугацаанд гэрлэлт бүртгүүлээгүй бол иргэн шинэчлэгдсэн товч сургалтад хамрагдан баталгааг нэг удаа сунгуулж болно.
7.4.Баталгааг төрийн үйлчилгээний цахим систем болон иргэний улсын бүртгэлийн мэдээллийн системээр шалгах боломжтой байна. Иргэнээс системд байгаа баталгааг цаасаар шаардахгүй.
7.5.Төрөөс сургалтын хүртээмжийг бүрдүүлээгүй, системийн саатал гарсан, эсхүл эрүүл мэнд, гадаадад оршин суух зэрэг хүндэтгэн үзэх шалтгаантай бол гэрлэлт бүртгэх эрхийг хугацаагүй саатуулахгүй бөгөөд нөхөн хамруулах хугацааг тогтоож болно.
7.6.Нөхөн хамруулах үндэслэл, хугацаа, шийдвэрийг цахим системд тэмдэглэж, иргэнд мэдэгдэнэ.

Найм.Мэдээллийн хамгаалалт
8.1.Сургалтын бүртгэл, баталгаатай холбоотой мэдээллийг хуульд заасан зорилго, хугацаанд боловсруулж, хамгаална.
8.2.Хосын харилцааны дасгал, өөрийн үнэлгээ, зөвлөгөөний тэмдэглэл, эрүүл мэндийн болон бусад эмзэг мэдээллийг сургалтад хамрагдсан баталгааны мэдээллийн санд оруулахгүй.
8.3.Энэ журмын 8.2-т заасан мэдээллийг иргэний зөвшөөрөлгүйгээр гуравдагч этгээдэд дамжуулах, гэрлэлт бүртгэх ажиллагаанд ашиглахыг хориглоно.
8.4.Тайлан, судалгаанд ашиглах мэдээллийг хүнийг шууд болон шууд бусаар тодорхойлох боломжгүй болгож нэгтгэнэ.

Ес.Удирдлага санхүүжилт хамтын ажиллагаа
9.1.Хүүхэд, гэр бүлийн хөгжлийн асуудал хариуцсан төрийн захиргааны байгууллага хөтөлбөр, гарын авлага, цахим сургалт, сургагч багшийн бүртгэл, чанарын шалгуурыг нэгдсэн удирдлагаар хангана.
9.2.Боловсролын асуудал эрхэлсэн төрийн захиргааны төв байгууллага насанд хүрэгчдийн сургалтын арга зүй, цахим сургалтын чанар, сургагч багшийн чадавх бэхжүүлэхэд мэргэжил, арга зүйн дэмжлэг үзүүлнэ.
9.3.Цахим хөгжил, инноваци, харилцаа холбооны асуудал эрхэлсэн төрийн захиргааны төв байгууллага сургалтад хамрагдсан баталгааны мэдээллийг төрийн үйлчилгээний цахим системтэй холбох арга хэмжээг зохион байгуулна.
9.4.Улсын бүртгэлийн асуудал хариуцсан төрийн захиргааны байгууллага баталгааг шалгах мэдээлэл солилцоог хуульд нийцүүлэн зохион байгуулна.
9.5.Аймаг, нийслэлийн Засаг дарга сургалтын байр, тоног төхөөрөмж, хүний нөөц, хүртээмжийг орон нутгийн хэмжээнд бүрдүүлнэ.
9.6.Сургалтын зардлыг улсын болон орон нутгийн төсөв, олон улсын байгууллагын хуульд нийцсэн төсөл, хөтөлбөрийн санхүүжилтээр санхүүжүүлж болно. Олон улсын байгууллагын санхүүжилт нь сургалтын агуулга, оролцогчийн эрх, мэдээллийн нууцлалд нөлөөлөхгүй.

Арав.Хяналт шинжилгээ үнэлгээ гомдол
10.1.Сургалтын хэрэгжилтийг хамрагдалт, хүртээмж, оролцогчийн сэтгэл ханамж, мэдлэгийн ахиц, сургагч багшийн чанар, гомдол шийдвэрлэлтээр үнэлнэ.
10.2.Гэрлэлт цуцлалтын тоог сургалтын шууд бөгөөд цорын ганц үр дүнгийн шалгуур болгохгүй.
10.3.Аймаг, дүүргийн хүүхэд, гэр бүлийн хөгжлийн асуудал хариуцсан байгууллага хагас жил, жилийн тайланг төрийн захиргааны байгууллагад хүргүүлнэ.
10.4.Хүүхэд, гэр бүлийн хөгжлийн асуудал хариуцсан төрийн захиргааны байгууллага хөтөлбөрийн хэрэгжилтэд хоёр жил тутам хөндлөнгийн эсхүл хараат бус үнэлгээ хийлгэж, үр дүнд үндэслэн хүүхэд, гэр бүлийн хөгжлийн асуудал эрхэлсэн төрийн захиргааны төв байгууллага хөтөлбөрийг шинэчилж болно.
10.5.Иргэн сургалтын зохион байгуулалт, сургагч багш, мэдээллийн хамгаалалттай холбоотой гомдлоо сургалт зохион байгуулагч болон дээд шатны байгууллагад гаргана.
10.6.Гомдол гаргасан нь сургалтад хамрагдсан баталгаа авах, гэрлэлт бүртгүүлэхэд сөргөөр нөлөөлөхгүй.

ГЭР БҮЛИЙН БОЛОВСРОЛЫН СУРГАЛТЫН ХӨТӨЛБӨР

Нэг.Хөтөлбөрийн зорилго
Гэрлэхийг хүсэгчдэд гэр бүлийн амьдралд шаардагдах эрх зүйн суурь мэдлэг, харилцаа, зөвшилцөл, санхүүгийн хамтын шийдвэр, хүүхдийн эрх ба эерэг хүмүүжил, хүчирхийллээс урьдчилан сэргийлэх болон тусламж авах ур чадвар эзэмшүүлнэ.

Хоёр.Үндсэн сургалтын төлөвлөгөө
	№
	Модуль
	Үндсэн агуулга
	Арга
	Цаг

	1
	Гэрлэлт ба гэр бүлийн эрх зүй
	Гэрлэх нөхцөл; гэр бүлийн гишүүдийн эрх, үүрэг; эд хөрөнгө, өр төлбөр; тэтгэлэг; эрхээ хамгаалуулах арга
	Тайлбар, кейс, асуулт хариулт
	2.0

	2
	Эрүүл харилцаа
	Харилцан хүндлэл; идэвхтэй сонсох; хил хязгаар; хамтын шийдвэр; гэрийн ажлын тэгш оролцоо
	Хосын дасгал, хэлэлцүүлэг
	2.0

	3
	Маргааныг зөвшилцлөөр шийдвэрлэх
	Маргааны шалтгаан; сэтгэл хөдлөлөө зохицуулах; хэлэлцээ; эвлэрүүлэн зуучлал; тусламж авах
	Кейс, дадлага, төлөвлөгөө
	2.0

	4
	Гэр бүлийн санхүү
	Орлого, зарлага; төсөв; хадгаламж; өр зээл; санхүүгийн ил тод байдал; эрсдэлийн хамгаалалт
	Төсөв боловсруулах дасгал
	1.5

	5
	Хүүхдийн эрх хөгжил хүмүүжил
	Хүүхдийн дээд ашиг сонирхол; эцэг эхийн үүрэг; насны онцлог; эерэг хүмүүжил; цахим орчны хамгаалал
	Кейс, хамтын төлөвлөгөө
	2.0

	6
	Гэр бүлийн хүчирхийллээс урьдчилан сэргийлэх
	Хүчирхийллийн хэлбэр, эрсдэлийн дохио; аюулгүй байдал; мэдээлэх, хамгаалуулах болон үйлчилгээ авах боломж
	Мэдээлэл, нөхцөлт дасгал
	1.5

	7
	Гэр бүлийн эрүүл мэнд ба гэр бүл төлөвлөлт
	Сэтгэл зүйн бэлтгэл; эрүүл мэндийн урьдчилан сэргийлэлт; нөхөн үржихүйн эрүүл мэндийн мэдээлэл; сайн дурын үйлчилгээ
	Мэргэжилтний мэдээлэл
	1.0

	
	Нийт
	
	
	12.0



Гурав.Сургалтын арга зүй
3.1.Насанд хүрэгчдийн суралцах онцлогт нийцсэн оролцооны арга, бодит амьдралын нөхцөл, хосын хамтын дасгал, асуудал шийдвэрлэх аргыг хэрэглэнэ.
3.2.Хосын хувийн асуудлыг нийтэд ярихыг шаардахгүй. Дасгалын хариултыг оноо өгөх, гэрлэх чадварыг үнэлэхэд ашиглахгүй.
3.3.Сургалтын материал нь жендэрийн хэвшмэл ойлголтыг дэмжихгүй, соёл, хэл, хөгжлийн бэрхшээлийн ялгаатай хэрэгцээнд нийцсэн байна.
3.4.Хүчирхийллийн шинж илэрсэн тохиолдолд хамтарсан зөвлөгөөг албадахгүй бөгөөд аюулгүй, нууцлалтай мэргэжлийн үйлчилгээний мэдээлэл өгнө.

Дөрөв.Үнэлгээ
4.1.Эхлэл ба төгсгөлийн богино үнэлгээ, модуль бүрийн оролцооны даалгавар, сургалтын сэтгэл ханамжийн асуулгыг хэрэглэнэ.
4.2.Үнэлгээ нь мэдлэгийн ахиц, сургалтын чанарыг сайжруулах зориулалттай бөгөөд тэнцсэн, тэнцээгүй гэж ангилахгүй.
4.3.Оролцогч сургалтын төгсгөлд гэр бүлийн хамтын зорилго, харилцааны дүрэм, төсөв, маргаан зохицуулах болон тусламж авах төлөвлөгөөний төслийг өөрсдийн хэрэглээнд боловсруулна.

Тав.Нэмэлт сургалтын жишиг сэдэв
	№
	Сэдэв
	Зорилтот хэрэгцээ
	Санал болгох цаг

	1
	Дахин гэрлэлт ба нийлмэл гэр бүл
	Дагавар хүүхэд, өмнөх гэр бүлийн үүрэг, хамтын хил хязгаар
	4

	2
	Соёл хэлний ялгаатай гэр бүл
	Харилцааны хүлээлт, хууль, хэл, шилжилт хөдөлгөөн
	4

	3
	Санхүүгийн дэлгэрэнгүй зөвлөгөө
	Өр зээл, өмч, бизнес, асран тэтгэх үүрэг
	4

	4
	Эцэг эх болох бэлтгэл
	Хүүхэд төлөвлөлт, асаргаа, эцэг эхийн хамтын үүрэг
	4

	5
	Харилцааны гүнзгийрүүлсэн зөвлөгөө
	Сайн дурын ганцаарчилсан болон хосын зөвлөгөө
	4–8

СУРГАЛТАД ХАМРАГДСАН ТУХАЙ ЦАХИМ БАТАЛГААНЫ МЭДЭЭЛЛИЙН ЗАГВАР

	№
	Мэдээллийн талбар
	Тайлбар

	1
	Баталгааны дугаар
	Давтагдашгүй дугаар, QR код

	2
	Овог, нэр
	Иргэний улсын бүртгэлийн мэдээлэлтэй тулгана

	3
	Регистрийн дугаар
	Хуульд нийцүүлэн хамгаална; нийтэд харагдах QR шалгалтад бүрэн харуулахгүй

	4
	Сургалтын хэлбэр
	Танхим / шууд цахим / хосолсон

	5
	Хамрагдсан хугацаа
	Эхэлсэн болон дууссан огноо

	6
	Хөтөлбөр
	Үндсэн сургалт, 12 цаг

	7
	Зохион байгуулагч
	Байгууллагын нэр, код

	8
	Олгосон огноо
	Цахим баталгаа үүсгэсэн огноо

	9
	Хүчинтэй хугацаа
	Олгосноос хойш хоёр жил

	10
	Төлөв
	Хүчинтэй / хугацаа дууссан / сунгасан / хүчингүй болгосон

	11
	Шалгах холбоос
	Төрийн мэдээлэл солилцооны системийн баталгаажуулах холбоос



Тайлбар:
1.Баталгаанд мэдлэгийн үнэлгээний оноо, хосын дасгалын хариулт, зөвлөгөөний тэмдэглэл, эрүүл мэндийн болон бусад эмзэг мэдээллийг тусгахгүй.
2.Баталгааг цахимаар шалгахдаа тухайн үйлчилгээнд шаардлагатай хамгийн бага мэдээллийг харуулна.
3.Баталгааг засварласан, хүчингүй болгосон үйлдлийн түүхийг мэдээллийн аюулгүй байдлын шаардлагын дагуу бүртгэнэ.

